BCH ดีดบวก 5% หลังร่วงยาว 7 วันติด ลุ้นกำไรปี 61 “นิวไฮ” รับรายได้ธุรกิจรพ.โตแกร่ง
BCH ดีดบวก 5% หลังร่วงยาว 7 วันติด ลุ้นกำไรปี 61 “นิวไฮ” รับรายได้ธุรกิจรพ.โตแกร่ง โดยปิดภาคเช้าที่ระดับ 16.20 บาท บวก 0.70 บาท หรือ 4.52% สูงสุดที่ระดับ 16.30 บาท ต่ำสุดที่ระดับ 15.70 บาท ด้วยมูลค่าการซื้อขาย 306.05 ล้านบาท
7 ม.ค. 2562

ผู้สื่อข่าวรายงานว่า ราคาหุ้น บริษัท บางกอก เชน ฮอสปิทอล จำกัด (มหาชน) หรือ BCH ปิดตลาดภาคเช้าที่ระดับ 16.20 บาท บวก 0.70 บาท หรือ 4.52% สูงสุดที่ระดับ 16.30 บาท ต่ำสุดที่ระดับ 15.70 บาท ด้วยมูลค่าการซื้อขาย 306.05 ล้านบาท

โดยราคาหุ้น BCH ปรับตัวขึ้นมาในแดนบวกอีกครั้ง หลังลดลงต่อเนื่อง 7 วันติด นับตั้งแต่ราคาหุ้นปิดที่ระดับ 18.50 บาท เมื่อวันที่ 24 ธ.ค.61
ด้านนายเฉลิม หาญพาณิชย์ ประธานกรรมการบริหาร BCH เปิดเผยผ่านรายการ Stock News Update ทางข่าวหุ้นทีวีออนไลน์ มั่นใจว่าแนวโน้มผลการดำเนินงานในปี 2562 บริษัทประเมินว่าจะมีการเติบโต 2 หลักอย่างต่อเนื่อง โดยมีปัจจัยหลักมาจาก 1. ในช่วงไตรมาส 3/2561 ที่ผ่านมาบริษัทได้โควตาผู้ป่วยประกันสังคมเข้ามา และเมื่อช่วงต้นปี 2562 มีเพิ่มเข้ามาอีกกว่า 10,000 ราย เพิ่มขึ้นมาอยู่ที่ 820,000 คน ซึ่งบริษัทก็มีระบบบันทึกโรคที่มีประสิทธิภาพรองรับ
2.การเปิดให้บริการโรงพยาบาลเกษมราษฎร์ รามคำแหง ขนาด 139 เตียง ที่มีการเปิดให้บริการศูนย์ต่างชาติด้วย จะเข้ามาช่วงเสริมรายได้มากขึ้น 3. โรงพยาบาลเวิลด์เมดิคอล สามารถสร้างกำไรสุทธิแล้วตั้งแต่ในช่วงไตรมาส 2/2561 ที่ผ่านมา และมีแนวโน้มเติบโตอย่างต่อเนื่องในทุกไตรมาส และ 4. เมื่อมองถึงกำไรสุทธิย้อนหลังตั้งแต่ปี 2558 จนถึงปัจจุบัน มีกำไรสุทธิเติบโตมาตลอด ดังนั้นผลการดำเนินงานในปี 2562 จะมีการเติบโตมากแน่นอน
ส่วนภาพรวมผลการดำเนินงานในปี 2561 บริษัทมั่นใจจะมีอัตราการเติบโตของรายได้และกำไรสุทธิเป็นตัวเลข 2 หลัก คาดว่าจะทำนิวไฮจากปี 2560 ที่มีรายได้รวม 7,362.04 ล้านบาท และมีกำไรสุทธิ 917.06 ล้านบาท เพราะผลการดำเนินงานของบริษัทปรับตัวดีขึ้นทุกภาคส่วน ทั้งการเติบโตของกลุ่มโรงพยาบาลที่มีการกระจายความเสี่ยงได้ดี และสามารถทำกำไรได้ทุกโรงพยาบาลแล้ว, การเติบโตโดยภาพรวมทั้งปีที่เป็นเลข 2 หลักมาตลอด, อัตรากำไรสุทธินิวไฮต่อเนื่อง  และกำไรก่อนดอกเบี้ย ภาษี ค่าเสื่อม และค่าตัดจำหน่าย (EBITDA) ปรับตัวดีขึ้น